Lo toponimia Fuset u Fuseto apareixe en lo "Libro vermello de l'Archivo Colechial de Daroca" quan fa referencia a un documento notarial de 27 de febrero de 1205 de l'arcebispe de Zaragoza Remón de Castrocol, sobre la organización eclesiastica en la Comunidat de Daroca. Ixe texto ye la donación de decimas de la Ilesia de Calamocha a la Colechial de Daroca, y i-podemos veyer tamién Forcallo. En documentos medievals de los sieglos XII y XIV apareixe como Fuset, dica 1441. Dimpués pierde la F- inicial dando Uset u Usset. Sale como Uset en lo Fogache de 1495. En los viaches de Carlos II de 1677 y los viaches de Felipe V de 1701 ye Usset. A zaguers de lo sieglo XVII cambea ta Used, proceso que trobamos en atros toponimos aragoneses que rematan huei oficialment en -ed. Los habitadors de Fuset pronuncian actualment lo toponimo como Usé..